***Željko Ožegović, državni sekretar***

***Ministarstvo za državnu upravu i lokalnu samoupravu***

. Pozdravljam sve učesnike i posebno gospodina Oskara Benedikta i na samom početku bih se zahvalio Evropskoj Uniji na podršci svim našim naporima da uredimo sistem javnih nabavki i da ga unapredimo. Po mom mišljenju, bitne su tri komponente u ovom procesu. Kao prvo, unapređenje zakonodavnog okvira i harmonizacija sa evropskim pravnim tekovinama, pre svega u cilju povećanja transparentnosti, efikasnosti i kao što je i moj prethodnik istakao, smanjenja korupcije koja je, znamo, bila dosta prisutna u ovoj oblasti.

Drugo je obuka službenika koji direktno rade na ovim poslovima u državnoj upravi i to je nešto što se podudara sa Strategijom reforme javne uprave i sa profesionalizacijom koju mi želimo da sprovedemo u javnoj uprave. To je veoma važna komponeneta.

Inače, ja sam 2000. godine došao na mesto predsednika opštine kada nije postojao nikakav zakon u ovoj oblasti. Zakon je donet tek 2002. godine i naravno da je predstavljao značajan pomak u smislu početka uređivanja ove oblasti. Čim sam stupio na mesto predsednika opštine, odmah sam se suočio sa nužnošću smanjivanja troškova, a to sam sproveo upravo kroz racionalizaciju javnih nabavki. Broj ponuda povećan je sa tri na pet. Već posle šest meseci prepolovili smo troškove. Tada me je jedan član izvršnog odbora pitao da li možemo da funkcionišemo kao opština, a ja sam mu odgovorio da mi već funkcionišemo. Ove uštede su nam omogućile da vratimo neke dugove i da finansiramo neke druge potrebe za koje pre nije bilo sredstava.

Kao što znate, Strategija reforme javne uprave doneta je u februaru ove godine i u njoj razvoj sistema javnih nabavki zauzima važno mesto. Javne nabavke će imati važnu ulogu i u našem akcionom planu na kome radimo. Pored toga, želim da istaknem da će Strategija razvoja javnih nabavki biti značajna komponenta ne samo u razvoju tog sistema, nego će imati značaj i za druge oblasti koje takođe treba da se usklade sa pravnim tekovinama EU.

Takođe ćemo se zalagati za afirmaciju principa subsidijarnosti, za šta sam se lično zalagao još dok sam bio predsednik Stalne konferencije gradova i opština, a to je da se sve usluge za koje postoje preduslovi da se efikasno obavljaju na nivou lokalnih samouprava, “spuste” na lokalni nivo kako bi se što više približile građanima. S tim u vezi neophodno je unapređivati administrativne kapacitete lokalnih samoupravo kako bi bile u stanju da pružaju potrebne usluge građanima na efikasan način.

Jedna od važnih funkcija koju smo prepoznali da je potrebno razvijati na lokalnom nivou jeste centralizacija javnih nabavki. U prethodnom periodu, realizovan je projekat u kome je bilo pet pilot gradova u kojima je započeta centralizacija javnih nabavki. To su bili: Beograd, Niš, Subotica, Pančevo i Požarevac. Pošto sam bio u prethodnom periodu u upravi grada Beograda, znam koliko je centralizacija donela ušteda u raznim segmentima. Velika prednost centralizacije je i to što ne mora svaka, pa i najmanja javna ustanova da sprovodi javne nabavke, čak i kad za to nema potrebne kapacitete. Kada to radi opštinska ili gradska služba za javne nabavke za njih štedi se i vreme i novac.

Imajući u vidu da će, u okviru reforme javne uprave, morati da dođe do racionalizacije broja zaposlenih, posebno u onim lokalnim samoupravama koje nisu poštovale zakon o maksimalnom broju zaposlenih, želeo bih da istaknem da se pri tome mora voditi računa da se u javnim nabavkama ostave oni zaista najbolji i najkvalitetniji službenici jer je ovo izuzetno važan segment reforme javne uprave i uopšte efikasnog upravljanja javnim finansijama.

Kao što sam rekao, Ministarstvo je spremno da podrži nastavak pilot projekta i da, u saradnji sa Stalnom konferencijom gradova, pomogne da se stečena pozitivna iskustva prošire i na druge gradove i opštine i da im se pruže drugi oblici tehničke pomoći.

Tu dolazimo do druge komponente, a to je obuka službenika za javne nabavke koji rade u lokalnim samoupravama. Ono što je zasigurno pokazalo iskustvo tokom proteklih dvanaest godina od donošenja prvog zakona, koji se u međuvremenu unapređivao, jeste da su i rukovodiocima i službenicima za javne nabavke potrebna nova znanja i veštine i to ne samo ona iz oblasti prava, nego iz ekonomije, tehničkih nauka, informacionih tehnologija. U tom smislu, mi ćemo kao Ministarstvo obratiti posebnu pažnju na stručno usavršavanje službenika kao veoma važne komponente razvoja službeničkog sistema.

Naše Ministarstvo je, izmenama zakona o državnim službenicima, dobilo ovlašćenje da propisuje programe usavršavanja i obuka državnih službenika koje je ranije sprovodila Služba za upravljenje kadrovima. Ja sam pogledao program po kome je SUK ranije radio i video sam da su oni imali, po tom godišnjem programu obuke, 25 polaznika po jednom kvartalu, što znači ukupno 100 polaznika za godinu dana. Tim tempom trebao bi jako dug vremenski period da se obuče svi službenici za javne nabavke kod svih desetak hiljada naručilaca.

Jedna od ideja kako bi se mogao rešiti ovaj problem i omogućiti svima kojima je potrebno znanje da ga dobiju pravovremeno jeste da se uvede "E-learning". To već postoji u nekim zemljama EU, a u svetskim razmerama Južna Koreja je apsolutno na prvom mestu. “E-learning” pruža velike prednosti u smislu istovremene obuke velikog broja korisnika, kao i omogućavanja korisnicima da sami planiraju vreme kada će se stručno usavršavati. Stoga će bitan segment E-uprave koju razvijamo činiti "E-learning".

Treća komponenta koju sam spomenuo na početku kao veoma važnu je progamsko budžetiranje. Verujem da ste već u postupku izrade svojih budžeta na lokalnom nivou, kao što smo mi na državnom nivou. To je nešto novo što unosi veliku promenu u način trošenja sredstava. Ranije ste imali linijske budžete koji su bili, pre svega, orijentisani na troškove, odnosno na trošenje novca, dok programski budžeti predstavljaju potpuni zaokret u smislu sprovođenja politike i ciljeva, odnosno rezultata koje želimo da ostvarimo. Važan deo programskog budžeta čine javne nabavke koje se moraju jasno povezati sa ciljevima i politikama koje želite da ostvarite na lokalnom nivou.

Možemo zaključiti da nam predstoji dalji rad na razvoju sistema javnih nabavki i unapređenju komponenti o kojima smo danas govorili, da je to jedan kontinuiran proces kako na nivou države, tako i na nivou lokalnih samouprava. U tom smislu, Ministarstvo za državnu upravu i lokalnu samoupravu daje punu podršku unapređenju ovog sistema i naporima Uprave za javne nabavke u tom pravcu. Na kraju, još jednom bih se zahvalio Evropskoj Uniji na ovoj podršci. Hvala.